यूथ विंग प्रेसिडेंट श्रीनिवास पर शोषण का आरोप लगाया था; BJP बोली- ये है आपका महिला सशक्तिकरण
Angkita Dutta Controvers; Congress Party Expels Assam Youth President असम कांग्रेस ने अंगकिता दत्ता को पार्टी से निकाला: यूथ विंग अध्यक्ष श्रीनिवास पर लगाया था शोषण का आरोप; BJP बोली- ये है आपका महिला सशक्तिकरण
कांग्रेस ने असम की पूर्व यूथ विंग अध्यक्ष अंगकिता दत्ता को पार्टी से निकाल दिया है। अंगकिता ने कुछ दिनों पहले यूथ कांग्रेस के अध्यक्ष श्रीनिवास बीवी पर मानसिक शोषण और भेदभाव का आरोप लगाया था। उन्हें शनिवार को पार्टी विरोधी गतिविधि करने के लिए छह साल के लिए निष्कासित किया गया है।
भाजपा ने कांग्रेस पर साधा निशाना
इसे लेकर भाजपा ने कांग्रेस पर निशाना साधा है। भाजपा IT सेल के हेड अमित मालवीय ने कहा कि ये है कांग्रेस का असली महिला सशक्तिकरण। जो महिला शोषण का आरोप लगाए, उसकी बात सुनने की बजाय उसे पार्टी से ही निकाल दो। जिस तरीके से अंगकिता को हटाया गया है, वह महिलाओं के लिए बेहद निराशाजनक है। प्रियंका गांधी वाड्रा ने एक नारा दिया था- लड़की हूं, लड़ सकती हूं- यह नारा खोखला निकला।
कांग्रेस मामला नहीं सुलझाएगी तो कानून सुलझाएगा
असम के मुख्यमंत्री हिमंता बिस्वा सरमा ने कहा- हमने कांग्रेस से इस मामले को सुलझाने के लिए कहा था। लेकिन अभी मुझे पता चला कि कांग्रेस पार्टी ने मामले को सुलझाया नहीं, बल्कि अंगकिता को पार्टी से निकाल दिया है। अगर कांग्रेस इस मामले को नहीं सुलझाएगी तो कानून सुलझाएगा। जब एक बेटी की इज्जत का सवाल होता है, तो चाहे कोई भी हो, कार्रवाई करना सबसे सही होता है।
कांग्रेस की जांच में निराधार निकले आरोप
सूत्रों के मुताबिक, असम प्रदेश कांग्रेस कमेटी ने अंगकिता के आरोपों की जांच की थी, लेकिन वे निराधार और राजनीति से प्रेरित निकले। इसके बाद कमेटी ने पार्टी और नेताओं की छवि खराब करने के चलते उनके खिलाफ डिसिप्लिनरी एक्शन लिया है।
असम कांग्रेस ने गुरुवार को अंगकिता को कारण बताओ नोटिस जारी किया था और 24 घंटे के भीतर उसका जवाब देने के लिए कहा गया था। बाद में पार्टी उनके जवाब से संतुष्ट नहीं हुई थी।
कर्नाटक विधानसभा चुनाव तक इंतजार करने का था आदेश
असम कांग्रेस के सीनियर नेता देबब्रत सैकिया ने बताया कि पार्टी ने अंगकिता से कर्नाटक विधानसभा चुनाव तक इंतजार करने के लिए कहा था। उनसे कहा गया था कि चुनाव के बाद ये मुद्दा हाईकमान और कांग्रेस अध्यक्ष मल्लिकार्जुन खड़गे के सामने उठाया जाएगा।
लेकिन, उन्होंने इंतजार नहीं किया और पुलिस में शिकायत दर्ज करा दी। वे अपने आरोपों के सबूत भी नहीं दे पाईं। इससे पार्टी की छवि खराब हो रही थी, इसलिए पार्टी को उनके खिलाफ एक्शन लेना पड़़ा।
बुधवार को पुलिस स्टेशन में दर्ज कराई शिकायत
अंगकिता दत्ता ने बुधवार को असम की राजधानी दिसपुर के पुलिस स्टेशन में श्रीनिवास बीवी के खिलाफ शिकायत दर्ज कराई थी। उन्होंने आरोप लगाया कि श्रीनिवास और कांग्रेस नेता वर्धन यादव ने उनका शोषण किया और महिला होने की वजह से उनसे भेदभाव किया।
गुरुवार को अंगकिता को असम पुलिस के क्रिमिनल इन्वेस्टिगेशन डिपार्टमेंट (CID) ने पूछताछ के लिए बुलाया था। सूत्रों के मुताबिक, CID इस मामले में श्रीनिवास के खिलाफ FIR दर्ज कर जांच शुरू कर सकती है।